Klassikaline 3×3 kuubik segiaetuna
**Rubiku kuubik** ehk **3×3 kuubik** on mänguasi, mille leiutas 1974. aastal ungari arhitektuuriõppejõud, skulptor ja leiutaja Ernő Rubik.

Kuubik on väiksematest omavahel seotud tükkidest koosnev kuup, mille välistahkude tükid näivad välisel vaatlusel kuupidena ja algasendis on kuubiku iga tahk märgitud eri värviga. Kuubi külgi saab keerata, mille tulemusena saavutab kuubik segatud seisu. Kuubiku lahendamine seisneb algseisu taastamises, kus igal tahul on vaid ühte värvi tükid.

Kuubiku kiiruse peale lahendamises (*speedcubing*) korraldatakse võistlusi ja registreeritakse rekordeid. Kiireima üksiklahenduse maailmarekordi tegija on ameeriklane Max Park ajaga 3,13 sekundit (2023) ja Eesti rekord on Kaur Tuule nimel ajaga 5,33 sekundit (2023).

Ajalugu
-------

Rubiku kuubiku lahendamine 1982. aasta ekspeditsioonil mäetipule Tartu Ülikool 350
1980. aastal hakkas ettevõte Ideal Toy Company kuubikut litsentsi alusel tootma ja juba samal aastal valiti see Saksamaal aasta mänguks. 2009. aasta alguse seisuga oli maailmas müüdud 350 miljonit kuubikut, mis teeb sellest kogu maailma müüduima mõttemängu. Usutakse, et see on üleüldse maailma müüduim mänguasi.

1970. aasta märtsis leiutas Larry Nichols 2×2×2 kuubiku ja patenteeris selle nimetuse "Rühmades pööratavate tükkidega mõistatus" all 11. aprillil 1972, 2 aastat varem kui Rubik oma kuubiku leiutas. Nicholsi kuubikut hoidsid koos magnetid, mistõttu seda oli lihtne koost lahti võtta. Nichols müüs patendi oma tööandjale Moleculon Research Corp, mis kaebas Ideal Toysi kohtusse. 1984. aastal kaotas Ideal Toys kohtuvaidluse, kuid kaebas otsuse edasi. 1986. aastal otsustas apellatsioonikohus, et 2×2×2 kuubiku leiutaja on Nichols, kuid tal pole õigust 3×3×3 kuubikule.

Esimesed meistrivõistlused kuubiku kokkupanekus korraldas Guinnessi rekordite raamat Münchenis 13. märtsil 1981. Võitja aeg oli 38 sekundit. Maailmameistrivõistlused peeti 5. juunil 1982. aastal Budapestis ja seal oli võitja aeg 22,95 sekundit.

Eesti kuubikulahendajad võistlusel Tallinn Open 2015
1980. aastate algul oli Rubiku kuubik suur müügihitt ja see pälvis laialdast tähelepanu. Näiteks toodeti USAs 1983. aastal selle kohta isegi animafilmiseeria "Rubik, the Amazing Cube". Kuubikumaania hakkas tasapisi tagasi tõmbuma pärast 1983. aastat ning kahekümne aasta vältel alates Budapesti võistlusest ei toimunud enam ühtegi suuremat Rubiku kuubiku lahendamise võistlust.

Seoses Interneti levikuga lihtsustus Rubiku kuubiku lahendamise valemite laialdasem levimine ja hakkasid tekkima asjast huvitatute erialafoorumid, nagu 2000. aastal loodud lehekülg speedcubing.com. 1990. aastate lõpul hakkas levima ka Fridrichi meetod ehk CFOP.

Kuubikud muutusid järjest paremaks. Uuemate kiirlahendamiseks mõeldud kuubikute puhul võis rääkida ainult välise kuju säilimisest, sest sisemised mehhanismid olid täielikult ringi tehtud. Samuti levisid uued kokkupanemisõpetused. See kõik tõi kaasa uue kuubikulahendajate põlvkonna pealekasvu.

Kuubikulahendajad võistlusel Tartu Open 2023
2002. aastal toimunud Dutch Open, oli esimene paljudest võistlustest ning 2001. aastal jõuti maailmameistrivõistluste taaskorraldamiseni, mis peeti Torontos. See viis peatselt ka Maailma Kuubikuassotsiatsiooni asutamiseni. Järgnevalt on maailmameistrivõistlusi peetud veel Floridas (2005), Budapestis (2007), Düsseldorfis (2009), Bangkokis (2011), Las Vegases (2013), São Paulos (2015), Pariisis (2017) ja Melbourne'is (2019). 2021. aasta MM Hollandis tühistati koroonapandeemia tõttu ning järgmised maailmameistrivõistlused toimusid Soulis 2023. aastal.

Esimene ametlik võistlus Eestis toimus 2009. aastal. Eestlaste abil jõudsid võistlused ka Lätti (2012) ja Leetu (2013).

Notatsioonid
------------

3×3 kuubiku lahendamine
Nii lahendamise algoritmide kui ka segamise valemite ülesmärkimiseks, kasutatakse ametlikku liigutuste ülesmärkimise korda. Kasutusel on välise ploki pöörde meetrika (inglise keeles Outer Block Turn Metric), mis määratleb selle, mida loetakse üheks liigutuseks.

Põhiliigutused (milline kiht liigub):

* F (*Front face*): lahendaja poole vaatav külg
* B (*Back face*): kõige tagumine külg lahendaja suhtes
* U (*Up face*): ülemine külg
* D (*Down face*): alumine külg
* L (*Left face*): vasakpoolne külg
* R (*Right face*): parempoolne külg

Rotatsioonid (seejuures ei loeta terve kuubiku pööramist liigutuste alla):

* x: pööra tervet kuubikut x-teljel (R)
* y: pööra tervet kuubikut y-teljel (U)
* z: pööra tervet kuubikut z-teljel (F)

Ülakoma ( ′ ) kasutamine tähe järel märgib, et kihti liigutatakse vastupäeva. Muidu tehakse liigutus päripäeva.

Keskmise kihi liigutamisel koos äärmisega märgitakse juurde w-täht (tuleneb sõnast *wide*). Näiteks Uw tähendab, et liigutakse kahte ülemist kihti. Suuremate kuubikute puhul võidakse sinna ette märkida ka number (ehk mitut kihti liigutatakse) – selle puudumisel eeldatakse, et korraga liigutatakse kahte kihti.

Kui tähe järel on number 2 või 2, siis märgib see 180-kraadist pööret 90-kraadise asemel.

Rekordid
--------

Anssi Vanhala püstitamas uut maailmarekordit (36,72 sekundit) Rubiku kuubiku jalgadega lahendamises. Jalgadega lahendamine oli ametlik võistlusala kuni 2019. aasta lõpuni
Seoses Maailma Kuubikuassotsiatsiooni (WCA) loomisega, mis peab arvestust ka rekordite üle, on paika pandud ala täpsed reeglid ning seetõttu võib Rubiku kuubiku lahendamist nimetada reguleeritud võistlusspordiks.

Alates 2020. aasta algusest on WCA tunnustatud ametlikud võistlusalad 3×3 kuubiku lahendamine, 3×3 kuubiku lahendamine ühe käega, 3×3 kuubiku lahendamine kinnisilmi, mitme kuubiku kinnisilmi lahendamine ja 3×3 kuubiku lahendamine vähimate käikudega.

Kehtiva maailmarekordi 4,48 püstitas hiinlane Yiheng Wang aastal 2023. Korea päritolu ameeriklase Max Parki käes on kiireima üksiku katse rekord (3,13 sekundit) 2023. aastast. Max Parki ja varasemat rekordiomaniku Feliks Zemdegsit on pikka aega peetud laialdaselt maailma parimateks kuubikulahendajateks ning nende nimel on arvukalt seonduvaid rekordeid ja teisi tipptulemusi.

Keskmise aja Eesti rekordit, mis on 6,79 sekundit, hoiab alates võistlusest Ehte Cube Days 2023 Kaur Tuule. Tema käes on ka kiireima üksiku katse rekord (5,33 sekundit). Enne seda olid aastail 2017–2019 rekordiomanikeks vaheldumisi Alfred Saidlo ja Erik Kippus. Varem hoidis Eesti rekordit aga Anti Ingel, kes oli ühtlasi viiel korral Eesti esindajaks maailmameistrivõistlustel.

Alates 2003. aastast korraldatakse võistlustel 5 katset, millest arvestatakse maha parim ja viletsaim ning järelejäänud kolmest saadud ajast võetakse keskmine. Maailmarekordeid registreeritakse ka kõige kiirema üksiku tulemuse arvestuses.

| Maailmarekordid ja Eesti rekordid: keskmine tulemus |
| --- |
| Võistlusala | Maailmarekord | Rekordiomanik | Võistlus | Eesti rekord | Rekordiomanik | Võistlus |
| Rubiku kuubik | 4,48 | Yiheng Wang (王艺衡) | Mofunland Cruise Open 2023 | 6,79 | Kaur Tuule | Ehte Cube Days 2023 |
| 3×3 kuubik ühe käega | 8,62 | Max Park | Nub Open Mission Viejo 2023 | 12,87 | Kaur Tuule | Kirkkonummen Kuutiokemut 2023 |
| 3×3 kuubik kinnisilmi | 14,15 | Tommy Cherry | Rubik's WCA World Championship 2023 | 42,73 | Andrei Solntsev | Tallinn Open 2019 |
| Vähimate liigutustega | 20,00 | Wong Chong Wen (黄崇文) | FMC Johor Bahru 2023 | 31,6731,67 | Remo PihelRemo Pihel | Squack FMC Helsinki 2022Latvian Championship 2022 |
| Maailmarekordid ja Eesti rekordid: parim tulemus |
| Võistlusala | Maailmarekord | Rekordiomanik | Võistlus | Eesti rekord | Rekordiomanik | Võistlus |
| Rubiku kuubik | 3,13 | Max Park | Pride in Long Beach 2023 | 5,33 | Kaur Tuule | Tallinn Open 2023 |
| 3×3 kuubik ühe käega | 6,20 | Max Park | Marshall Middle Slice 2022 | 9,64 | Kaur Tuule | Ehte Cube Days 2023 |
| 3×3 kuubik kinnisilmi | 12,10 | Charlie Eggins | Australian Nationals 2023 | 34,00 | Andrei Solntsev | Tallinn Open 2019 |
| Mitu kuubikut kinnisilmi(*Multiple Blindfolded*) | 62/6557:47 | Graham Siggins | Blind Is Back LA 2022 | 9/1058:57 | Andrei Solntsev | Tallinn Open 2019 |
| Vähimate liigutustega | 16 | Sebastiano Tronto | FMC 2019 | 25 | Kaur Tuule | FMC 2019 |
| Allikad: *WCA: Records* ja *WCA: Records – Estonia* (seisuga 20. detsember 2023) |

Pilte
-----

* 3×3 kuubiku lahendamine võistlusel3×3 kuubiku lahendamine võistlusel
* Rubiku kuubikust on loodud arvukalt erineva suurusega versiooneRubiku kuubikust on loodud arvukalt erineva suurusega versioone
* Laiali lammutatud Rubiku kuubikLaiali lammutatud Rubiku kuubik
* Grafiti Rubiku kuubikugaGrafiti Rubiku kuubikuga

Vaata ka
--------

* Kiirkuubimine

Viited
------

1. ↑  *Encyclopedia of Play in Today's Society*. Lk 612
2. ↑  William Lee Adams: "The Rubik's Cube: A Puzzling Success" Time, 28. jaanuar 2009
3. ↑  Ray Marshall: "Squaring up to the Rubik challenge" icNewcastle, 27. juuli 2005
4. ↑  Pattern forming puzzle and method with pieces rotatable in groups
5. ↑  Moleculon Research Corporation v. CBS, Inc.
6. ↑  Rubik’s Cube Competitions Ruwix
7. ↑  World Rubik's Cube Championship 1982
8. ↑  Rubik, the Amazing Cube IMDb
9. 1 2 3  Rebecca Sheir: "The Rise, Fall And Rise Of The Rubik's Cube" wbur.org, 14. juuli 2017
10. 1 2 3  Ian Scheffler: "Beyond the Rubik's Cube: inside the competitive world of speedcubing" The Guardian, 2. mai 2014
11. ↑  WCA World Championship 2021 Cancellation worldcubeassociation.org, 6. august 2021
12. ↑  Estonian Open 2009 World Cube Association
13. ↑  Latvian Open 2012 World Cube Association
14. ↑  Lithuanian Open 2013 World Cube Association
15. ↑  Andreas Pung. Rubiku kuubiku lahendamismeetodite võrdlus ja nende algoritmide analüüs 2015
16. ↑  Removing official status for 3x3x3 with Feet WCA, 4. detsember 2019
17. 1 2 3  Records WCA (vaadatud 20. detsembril 2023)
18. ↑  Emma Kemp: "‘The popularity has just completely exploded’: Rubik’s Cube’s second coming" The Guardian, 10. detsember 2021
19. ↑  "How Rubik’s Cubes helped Max Park with his autism and become a record breaker" guinnessworldrecords.com, 1. aprill 2019
20. ↑  Feliks Zemdegs WCA
21. ↑  Max Park WCA
22. ↑  Eesti rekordid WCA (vaadatud 20. detsembril 2023)
23. ↑  3x3x3 Cube record history in Estonia WCA
24. ↑  Anti Ingel WCA
25. ↑  World Rubik's Games Championship 2003 WCA

Välislingid
-----------

|  |  |
| --- | --- |
|  | Pildid, videod ja helifailid Commonsis: **Rubiku kuubik** |

* Kuidas Rubiku kuubikut kokku keerata
* Eesti rekordid
* "Rubiku kuubiku saab alati lahendada 20 liigutusega" Postimees, 16. august 2010
* Elina Randoja: "Keskeas Rubiku kuubik vallutab uut põlvkonda" Tartu Postimees, 12. detsember 2011
* "Noored Rubiku kuubiku lahendajad on Eesti maailma paremikku tõstnud" ERR menu, 15. oktoober 2023

| * v
* r
Rubiku kuubik ja kiirkuubimine |
| --- |
| Leiutajad | 
Ernő Rubik • Larry D. Nichols • Uwe Mèffert • Panagiotis Verdes |
| Rubiku kuubikud | 
2×2×2 • 3×3×3 • 4×4×4 • 5×5×5 • 6×6×6 • 7×7×7 |
| Variatsioone | 
kuubikukujulised: Square-1 • Skewbmittekuubikujulised: Püraminks • Megaminks |
| Derivaate | 
Rubik's Magic • Rubiku madu • Rubik's Clock |
| Tunnustatud lahendajad | 
**Eestis:** Anti Ingel • Erik Kippus • Uku Kruusamägi • Remo Pihel • Andreas Pung • Alfred Saidlo • Kaur Tuule**Välismaal:** Erik Akkersdijk • Ron van Bruchem • Jessica Fridrich • Chris Hardwick • Tyson Mao • Frank Morris • Lars Petrus • Feliks Zemdegs |
| Lahendamismeetodid | 
Kiht-kihi haaval lahendamine • CFOP meetod • Petruse meetod |
| Organisatsioonid | 
Maailma Kuubikuassotsiatsioon • MTÜ Eesti Kuubik |
| Võistlused | 
Maailmameistrivõistlused Rubiku kuubiku lahendamises • Eesti meistrivõistlused Rubiku kuubiku lahendamises |